সুশাসনের জন্য নাগরিক (সুজন) সম্পাদক ড. বদিউল আলম মজুমদার বলেছেন, বর্তমান নির্বাচন কমিশনের দায়িত্বশীলদের নির্বাচন পরিচালনার কোনো পূর্ব অভিজ্ঞতা নেই। তারা প্রায় সবাই নতুন। তবে প্রধান নির্বাচন কমিশনার একজন সজ্জন ব্যক্তি বলে জানি। তিনি বিভিন্ন মাধ্যমে সুষ্ঠু নির্বাচনের আশ্বাস দিয়েছেন। আশা করি তিনি তার কথা রেখে কুমিল্লা সিটি নির্বাচন সুষ্ঠুভাবে সম্পন্ন করবেন। কুমিল্লা সিটি করপোরেশন নির্বাচনকে সামনে রেখে প্রতিদ্বন্দ্বী মেয়র প্রার্থীদের নিয়ে আয়োজন করা পরিচিতি ও জনগণের মুখোমুখি অনুষ্ঠান শেষে তিনি সাংবাদিকদের এ কথা বলেন। গতকাল বিকালে কুমিল্লা টাউন হল মিলনায়তনে এ অনুষ্ঠানের আয়োজন করা হয়। সিটি করপোরেশনের মেয়র প্রার্থীদের মধ্যে বিএনপি প্রার্থী মনিরুল হক সাক্কু, জাতীয় সমাজতান্ত্রিক দলের শিরিন আক্তার ও স্বতন্ত্র প্রার্থী মামুনুর রশিদ উপস্থিত ছিলেন। তবে আওয়ামী লীগ প্রার্থী আঞ্জুম সুলতানা সীমা উপস্থিত ছিলেন না।